Λαγκάρντ: "Όσο περιμένουμε τόσο η κατάσταση θα χειροτερεύει"
η επικεφαλής του ΔΝΤ προειδοποιεί για την κατάσταση της ευρωπαϊκής αλλά και της διεθνούς οικονομίας
Σε ομιλία της στο Συμβούλιο Εξωτερικών Υποθέσεων στο Βερολίνο, η επικεφαλής του ΔΝΤ, Κριστίν Λαγκάρντ, ζήτησε από τη διεθνή κοινότητα να λάβει άμεσα συλλογικά μέτρα για την διάσωση της διεθνούς οικονομίας. «Όσο περιμένουμε τόσο η κατάσταση θα χειροτερεύει», επεσήμανε η κ. Λαγκάρντ «η μόνη λύση είναι να κινηθούμε ενωμένοι. Απ’ αυτό εξαρτάται το κοινό μας οικονομικό μέλλον. Το 2012 θα πρέπει να γίνει χρονιά αποκατάστασης». Επίσης η επικεφαλής του Διεθνούς Νομισματικού Ταμείου ζήτησε από τις Ευρωπαϊκές κυβερνήσεις να λάβουν επιθετικά μέτρα για την επίλυση της κρίσης χρέους που μαστίζει τη περιοχή. Η Ευρωζώνη, επεσήμανε η κ. Λαγκάρντ, θα πρέπει να διευρύνει το ταμείο της χρηματοπιστωτικής σταθερότητας, να μειώσει τα δανειοδοτικά επιτόκια και να υιοθετήσει αναπτυξιακή πολιτική. Ο προσωρινός μηχανισμός στήριξης της Ευρωζώνης που ανέρχεται στα 570 δισεκατομμύρια δολάρια θα πρέπει να προστεθεί στο σχεδιαζόμενο μόνιμο ταμείο σταθερότητας ύψους 650 δισεκατομμυρίων δολαρίων, κάτι που δεν σκόπευαν να κάνουν οι Ευρωπαίοι ηγέτες. Η κ. Λαγκάρντ δήλωσε ότι το επιπρόσθετο ποσό θα μπορούσε να χρησιμοποιηθεί στο μέλλον για να καλύψει προβλήματα χρέους πέραν των δανείων που έχουν χορηγηθεί σε Ελλάδα, Ιρλανδία και Πορτογαλία. Το Διεθνές Νομισματικό Ταμείο περιμένει βραδύτερη οικονομική ανάπτυξη σε διεθνές επίπεδο φέτος και δηλώνει ότι σήμερα θα ανακοινώσει συγκεκριμένα προγνωστικά του για το θέμα. Ακόμη και οι μεγαλύτερες οικονομίες του κόσμου μπορούν να περιμένουν ύφεση φέτος, ενώ οι ποιο αδύναμες οικονομίες θα αντιμετωπίσουν σοβαρότερο πρόβλημα, επεσήμανε η επικεφαλής του ΔΝΤ. Στην ομιλία της η κ. Λαγκάρντ αναφέρθηκε και στις ΗΠΑ λέγοντας ότι σαν η μεγαλύτερη οικονομία του κόσμου και επίκεντρο του διεθνούς χρηματοπιστωτικού συστήματος, η Ουάσιγκτον έχει ειδικές ευθύνες. Η επικεφαλής του ΔΝΤ ζήτησε από τους αμερικανούς αξιωματούχους υπεύθυνους για χάραξη οικονομικής πολιτικής να περιορίσουν το βάρος του χρέους ιδιωτών με προγράμματα που θα καθιστούν βιώσιμα τα χρέη σε στεγαστικά δάνεια, και να ενεργήσουν αποφασιστικά για την μείωση των μελλοντικών ελλειμμάτων χωρίς να προκληθεί ύφεση στην οικονομία σήμερα. Πρόκειται για «καθοριστική στιγμή» για την ευρωπαϊκή και διεθνή οικονομία, επεσήμανε η κ. Λαγκάρντ και πρόσθεσε ότι «δεν πρόκειται για την διάσωση μιας χώρας ή περιοχής, αλλά και την διάσωση ολόκληρου του πλανήτη από σημαντική οικονομική ύφεση», σημείωσε η επικεφαλής του ΔΝΤ.